Иштихонда сув иншооти қурилади - 30.03.2017, Sputnik Ўзбекистон\nИштихоннинг туман марказидан 40 километр олисдаги Қайирма маҳалласида инвестиция дастурига асосан ўтган йили 200 миллион сўмлик маблағ эвазига сув иншооти... 30.03.2017, Sputnik Ўзбекистон\n© Sputnik / Константин Чалабов / Фотобанкка ўтишСув тўлдираётган эркак\nИштихоннинг туман марказидан 40 километр олисдаги Қайирма маҳалласида инвестиция дастурига асосан ўтган йили 200 миллион сўмлик маблағ эвазига сув иншооти қурилди\nТОШКЕНТ, 30 мар — Sputnik. Бу қишлоқ аҳли учун оддий воқеа эмас. Гап шундаки, Облонобод каби қир-адирлар оралиғида жойлашган аҳоли масканларида ҳар бир хонадон ичимлик сувига эга бўлиш учун камида беш миллион сўм маблағ сарфлаб, чуқурлиги 45 метрлик қудуқ қаздириши керак, деб ёзади "Зарафшон" мухбири Анвар Мустафоқулов.\nАгар хонадон эгасининг омади чопсагина, ана шунча чуқурликдан биринчи сув қатламига дуч келинади. Афсуcки, ҳеч қандай гидрогеологик хулосаларсиз бошланган бу иш баъзан муваффақиятсиз тугайди.\nАйтиш лозимки, мазкур сув иншооти тумандаги ана шундай иншоотларнинг қирқ учинчиси бўлиб, энг замонавий ускуналар билан жиҳозланган. Ундаги махсус ультрабинафша нурли ускуналар автоматик тарзда сувни бактериялардан тозалаб туради. Бу эса сувни зарарсизлантиришнинг саломатлик учун энг хавфсиз усули. Шундай қилиб, Иштихон тумани вилоят ва республикадаги камдан-кам туманлар қаторида сувни хлорли тозалаш усулидан бутунлай воз кечган. Бошқача айтганда, қишлоқ аҳли қулай ва хавфсиз ичимлик сувига эга бўлди.\n– Қишлоғимизга сув иншооти қурилмасидан бир неча йил олдин ўзимиз беш миллион сўм пул сарфлаб, ҳовлимиздан қудуқ қаздирган эдик, – дейди облонободлик Содир Кўбаев. – Минг афсуcки, йилнинг энг иссиқ даврида сув сатҳи пасаядими, хуллас, қудуғимиздан сув чиқмай қолади. Бундан ташқари, қудуқдан сув олиш учун албатта мотор ва насос керак. Улар эса электр энергияси бўлмаган вақтда ишламайди. Биз учун ўрнатиб берилган сув иншооти жуда катта қулайлик келтирди. Ҳозир худди ҳар бир хонадонга сув тармоғи тортилган. Мабодо электр энергиясида узилиш бўлса ҳам иншоотдаги 25 тонналик сув захираси яна электр токи келгунига қадар етиб туради.\nТуманда ичимлик суви муаммо бўлиб турган қишлоқлар ҳам бор. Қўрли қишлоқ фуқаролар йиғинидаги Кулчара-қирғовул ва Тўла қишлоқларида бўлганимизда худди шундай ҳолатга гувоҳ бўлдик.\n"Ичимлик сувини қўшни қишлоқлардан машина ва от-аравада ташиб келамиз, – дейди Тўла қишлоғида яшовчи Норбой Ибрагимов. – Бир неча йилдан буён сув иншооти қурилишини сўраб туман, вилоят, республика идораларига мурожаат қиламиз. 2014 йилдаёқ мурожаатимизга ижобий жавоб олган эдик. Аммо иншоот қурилишини ҳали-ҳамон кутяпмиз. Қишлоқда ёмғир, қор сувини тўплаб, ичимлик суви ўрнида ишлатаётганлар ҳам бор".\nКулчара-қирғовул қишлоғида ҳам аҳвол шундай бўлиб, 40 метр чуқурликдан қудуқ қазганлар ҳам электр энергияси таъминотидаги узилишлар туфайли ичимлик суви чиқаришга қийналмоқда. Жорий йил бошида Ўзбекистон Республикаси Қонунчилик палатасидан бир гуруҳ депутатлар туманга ташриф буюрганда "Сувоқова" давлат унитар корхонаси Иштихон филиали раҳбарига депутатлик сўрови юборилган. Ушбу сўровларда Зарбанд, Қўрли, Ҳақиқат, Миришкор каби қишлоқ фуқаролар йиғинларидаги аҳоли пунктларида ичимлик суви муаммоси тилга олинган.\nҲақиқатан ҳам бугунги кунда биргина Зарбанд қишлоқ фуқаролар йиғинидаги 25 та қишлоқда 21 минг нафардан зиёд аҳоли бўлиб, фақат тўққиз қишлоқда сув иншоотлари мавжуд. Қолган аҳоли эса қудуқ сувидан истеъмол қилмоқда. Айрим қишлоқларда аҳоли ариқ сувини тиндириб, истеъмол учун ишлатмоқда.\nЎзбекистон сув ташиш учун Хитойдан махсус техника сотиб олди\n21 Январ 2017, 19:15\n"Аҳолининг эҳтиёжи ва мурожаатлари асосида ҳар йили манзилли дастурга ичимлик сув иншоотлари қуриш бўйича таклифлар киритамиз, – дейди вилоят "Сувоқова" давлат унитар корхонаси Иштихон туман филиали раҳбари Раҳматилла Шукуруллаев. – Хусусан, 2016 йилда бешта таклифимиз инобатга олиниб, Қўрли қишлоқ фуқаролар йиғинидаги Қайирма, Барлос ҳамда Зарбанд қишлоқ фуқаролар йиғинидаги Бўстон, Оқтош, Жонроҳат қишлоқларида ичимлик суви ишоотлари фойдаланишга топширилиб, бугунги кунда тўлиқ фаолият кўрсатмоқда. Бироқ бир йўла барча қишлоққа сув иншооти қуришнинг имкони бўлмагани боис ҳали кўплаб қишлоқлар аҳолиси сув иншооти қурилишини кутиб қолмоқда".\nАфсуски, 2017 йил учун берилган таклифларимиз асосида қурилиши кутилаётган сув иншоотлари амалга ошмайдиган бўлди. Мисол учун, Қўрли қишлоқ фуқаролар йиғинида иккита, Зарбанд қишлоқ фуқаролар йиғини ҳудудида битта сув иншооти қурилиши манзилли дастурга киритилган. Унинг қурилиши бўйича тендер эълон қилинди, лойиҳа-смета ҳужжатлари ҳам тайёрланди. Аммо тендерга икки кун қолганида вилоят инжиниринг компанияси томонидан лойиҳа бекор қилингани ҳақида хабар келди. Бу ҳақда барча тегишли ташкилотларга, хусусан, туманимизга келиб, ичимлик сув бўйича аҳолидан кўплаб шикоятлар қабул қилиб олган Қонунчилик палатаси депутатларига ҳам мурожаат қилдик. Ҳозирча бирор янгилик бўлгани йўқ.\nҲақиқатан ҳам, биз билан суҳбатда ичимлик суви муаммосидан шикоят қилган Қўрли қишлоқ фуқаролар йиғинидаги қишлоқларда аслида жорий йил бошидан сув иншооти қурилиши бошланиши лозим эди. Аммо биз қурилиш ишларига гувоҳ бўлмадик.\nТуман марказида бўлганимизда ичимлик суви билан боғлиқ яна бир муаммога дуч келдикки, нафақат туман ёки вилоят, балки республиканинг кўплаб ҳудудларида ана шу муаммо аҳоли саломатлигига хавф солиши мумкин.\n"Уч ойдан бери маҳалламиз ичимлик суви тармоғидан узилгани учун бир оёғим туман "Сувоқова" корхонасида, – дейди туман марказида яшовчи фуқаро Қаҳрамон Намозов. – Ҳудудимиз икки дарё оралиғида, Миёнқол ер ости денгизининг шундоққина устида жойлашгани сабабли ер ости суви жуда яқин. Шу боис барча осонгина тарзда қўлбола босма кранлардан фойдаланмоқда. Марказлашган ичимлик суви тармоғининг узиб ташлангани кишиларни ташвишга солгани йўқ. Гўёки битта пулли хизмат камдек. Аммо бор-йўғи етти-саккиз метр чуқурликдан олинаётган бу сув истеъмол учун хавфсиз ҳисобланмайди".\nУшбу ҳолат бўйича "Сувоқова" давлат унитар корхонаси Иштихон туман филиали раҳбари Р.Шукруллаевнинг маълум қилишича, туман марказидаги бир қатор маҳаллаларда бугунги кунда марказлашган ичимлик сувини тўхтатишга тўғри келмоқда. Сабаби, ўттиз йил олдин қурилган сув тармоқлари эскириб кетган бўлиб, қувурлар ёриғидан катта миқдордаги сув оқиб кетмоқда. Хусусан, туман марказидаги Fафур Fулом маҳалласи ҳудудидаги магистрал сув тармоғи 1968 йилда қурилган.\n24 Феврал 2017, 16:03\nБутунлай яроқсиз ҳолатга келиб қолган ушбу қувурлардан чиқаётган сув кўча ва аҳоли хонадонларига зиён етказмоқда. Бундан ҳам ёмони, ана шу ёриқлардан кўчаларга (аксарият сув тармоқлари йўллар остидан ўтган) оқиб чиққан сув электр токи ўчиши билан босим йўқолиб, қувурларга қайтади. Бу эса истеъмол учун мутлақо яроқсиз бўлган сувнинг яна аҳоли хонадонларига етиб боришига сабаб бўлади. Айниқса, 7,5 километр узунликдаги тармоқ бутунлай яроқсиз ҳолатга келиб қолган бўлиб, ана шу ҳудудда сув тармоқлари янгилангандан кейингина аҳолига ичимлик суви етказиш мумкин.\nХуллас, Иштихонда ичимлик суви билан боғлиқ қатор муаммолар мавжуд. Асосийси, бу муаммолар тегишли ташкилотларнинг эътиборида. Демак, уларнинг бартараф этилишидан умид қилсак бўлади. Шуни ҳам айтиш керакки, ичимлик суви муаммоси мавжуд ҳудудларда 2017-2021 йилларда сув иншоотларини қуриш, тармоқларни янгилаш кўзда тутилган.


Андижонда “Open Andijan” форуми ўтказилади | Qalampir.uz\nАндижонда “Open Andijan” форуми ўтказилади\nЖамият\t11 Октябрь 2019 21:32 1642\nЖорий йилнинг 19-20 октябрь кунлари Андижон вилоятида “Open Andijan” I Халқаро инвестиция форуми бўлиб ўтади.\nФорум Андижон вилояти билан маҳаллий ва хорижий ишбилармон доиралар ўртасида минтақада инвестиция фаолиятини амалга ошириш, инвестиция муҳитини яхшилаш бўйича чора-тадбирларни ишлаб чиқиш ва Фарғона водийсида инвестицияларни жалб қилиш ва иқтисодий ўсишни ошириш бўйича самарали мулоқот ўрнатиш учун платформа бўлиши режалаштирилган.\nФорумда 20 дан ортиқ давлатлардан делегациялар, Ўзбекистонда аккредитациядан ўтган дипломатик ваколатхоналар раҳбарлари, халқаро молия институтлари, маҳаллий ва хорижий ОАВ вакиллари иштирок этиши кутилмоқда. Унда жами 500 дан ортиқ иштирокчилар қатнашиши кўзда тутилган.\nЭнг кўп делегация Ҳиндистондан келиши кутилмоқда. Гужарат штатининг губернатори Вижай Рупани бошчилигидаги меҳмонларнинг ташрифи ҳам кутилмоқда.\nФорум доирасида қуйидагиларни ўтказиш режалаштирилган:\n- Андижон вилояти ҳокими Шуҳрат Абдураҳмоновнинг Гужарат губернатори Вижай Рупани билан икки томонлама учрашуви;\n- Андижонда Шарда университети филиалининг тантанали очилиши;\n- форум қатнашчиларига GM Uzbekistan автомобиль заводи, шунингдек, Андижон вилояти ҳудудида фаолият кўрсатадиган бошқа корхона ва компанияларга ташриф буюриш.\nФорумнинг биринчи кунидаги асосий воқеаси форумнинг бизнес дастури – ялпи мажлис ва бўлимларда ишлаш бўлади.\nЁшлар марказида форумнинг ялпи мажлиси иштирокчилари билан Андижон вилояти ҳокими, Инвестициялар ва ташқи савдо вазирлиги, Ташқи ишлар вазирлиги раҳбарлари, таниқли чет эллик меҳмонлар ва инвесторлар учрашуви бўлиб ўтади.\nКуннинг иккинчи ярмида форум иштирокчилари Савдо-саноат палатаси биносидаги " Made in Uzbekistan" Андижон вилоятининг инвестиция ва саноат салоҳиятига бағишланган кўргазмаси билан танишадилар. Унда “O‘zavtosanoat” АК, “Andizansilko” ҚК, “Сабо” МЧЖ, бундан ташқари “Ҳамкор” МЧЖ, “Neil Granite”, МЧЖ “Makrofarm” ва шу каби бошқа экспорт компаниялари ўзларининг экспорт имкониятларини намойиш этадилар.\nШунингдек, меҳмонлар фармацевтика ва енгил саноат, машинасозлик ва қурилиш саноати, мева-сабзавотни қайта ишлаш бўлимлари ишларида қатнашадилар.\nЙўналишлар доирасида чет эл инвесторлари, халқаро молия институтлари вакиллари ва вилоят тадбиркорлари иштирокида Андижон вилоятидаги инвестиция лойиҳалари тўғрисида самарали фикр алмашиш кутилмоқда.\nФорумнинг иккинчи кунида иштирокчилар Андижон вилоятининг Хонобод шаҳридаги сайёҳлик салоҳияти билан танишадилар.\n01 Август 23:37 43026\n01 Август 14:53 34277\n01 Август 18:59 32534\n03 Август 12:54 30199


ҚР Парламенти Сенати Раиси Ўзбекистон Президенти билан учрашди\nҚозоғистонлик теннисчи жаҳон рейтингида 35 -ўринга кўтарилди\n5 Июнь 10:02\nTASHKENT. Kazinform – Қозоғистон Парламенти Сенатининг Раиси Маулен Ашимбаев Ўзбекистонга расмий ташрифи чоғида Ўзбекистон Президенти Шавкат Мирзиёев билан учрашди, деб хабар беради Kazinform.\nЎзбекистонга олиб келинган вакциналар сони йил охиригача 47 миллион дозадан ошади Ўзбекистон ҳудудлари доимий аҳолиси сони қанча Ўзбекистонда доимий аҳолиси сони энг кўп ва энг оз бўлган ҳудудлар\nСенат матбуот хизматининг хабар беришича, Ўзбекистон Президенти юқори даражадаги барқарор ва самарали муносабатлар орқали эришилган дўстлик, яхши қўшничилик ва стратегик шерикликка асосланган ҳозирги қозоқ-ўзбек алоқаларини алоҳида таъкидлаб ўтди.\nЎз навбатида, Сенат Раиси Маулен Ашимбаев Ўзбекистон раҳбарига қабул учун миннатдорлик билдирди ва Қозоғистон Президенти Қасим-Жомарт Тоқаевнинг саломини етказди.\nМаулен Ашимбаев, шунингдек, парламентдаги ҳамкорликни кучайтириш бўйича мажлисдаги ҳамкасблари билан биргаликда амалга оширилаётган ишлар ҳақида сўзлаб берди.\nҚозоғистон Сенатининг Спикери икки мамлакат президентлари ўртасидаги ҳамкорликнинг юқори даражасини қайд этди ва уни икки мамлакат парламентлари орқали қўллаб-қувватлаш муҳимлигини таъкидлади. Қозоғистон Республикасининг Биринчи Президенти – Елбасы Нурсултон Назарбоев Қозоғистон ва Ўзбекистон ўртасидаги муносабатларни мустаҳкамлашга катта аҳамият беради.\nСенат Спикери Қозоғистон ва Ўзбекистон ўртасидаги парламентлараро ҳамкорлик фаол ривожланиб бораётгани ва ҳар томонлама ўзаро тушунишга эришилганлигини таъкидлади.\nМаулен Ашимбаев, шунингдек, Қозоғистон ва Ўзбекистон ўртасидаги ҳамкорлик икки мамлакат келажагига ижобий таъсир кўрсатишига ишонч билдирди. Яхши қўшничилик, конструктив ва ўзаро манфаатли муносабатлар мамлакатларимиз фаровонлигининг гаровидир.\n«Бизнинг яқин, ҳар томонлама ва ишончга асосланган муносабатларимиз ҳар икки мамлакатнинг миллий манфаатларига жавоб беради. Давлатлар раҳбарлари даражасидаги ишончли ва самарали мулоқот ана шундай ҳамкорликнинг асосидир. Қозоғистон парламенти сенати Қозоғистон ва Ўзбекистон ўртасидаги парламентлараро ҳамкорликни мустаҳкамлаш ва стратегик шерикликни ривожлантириш учун зарур бўлган барча нарсани қилади», - деди Маулен Ашимбаев.\nШунингдек,учрашувда, маданий-гуманитар алоқаларни мустаҳкамлаш истиқболлари, халқаро майдондаги ҳамкорлик ва бошқа масалалар муҳокама қилинди.


Покистон Ҳиндистон “терроризмни молиялаштиришда” айбланган ҳужжатларни Бирлашган Миллатлар Ташкилоти (БМТ) бош котиби Антониу Гутерришга тақдим этди. Бу ҳақда Покистоннинг БМТдаги доимий вакили Мунир Акрам ўзининг “Твиттер”даги постида маълум қилди.\nАкрам Гутерриш ҳужжатни кўриб чиқишини ва шунга мувофиқ ҳаракат қилишини айтганини таъкидлади.\nУ шунингдек, Покистон “Ҳиндистоннинг чексиз тажовузи”дан ўзини ҳимоя қилиш ҳуқуқини сақлаб қолиши ҳақида огоҳлантирди ва бу борадаги тегишли ҳужжатлар БМТнинг турли институтларига, жумладан БMT Хавфсизлик Кенгашига ҳам юборилишини билдирди.\nАкрамнинг сўзларига кўра, у Гутерришдан Ҳиндистонни “Покистонга қарши террористик ва беқарорлаштирувчи фаолиятини” тўхтатишга чақиришни сўраган.\nПокистон ташқи ишлар вазирлиги баёнотига кўра, вазир Шоҳ Маҳмуд Қурайший тегишли ҳужжатни БMT Хавфсизлик Кенгашининг доимий аъзолари бўлган АҚШ, Хитой, Россия, Буюк Британия ва Франция элчиларига топширган.\nПокистон Кашмир назорат чизиғида 13-14 ноябр кунлари содир бўлган тўқнашувлардан сўнг ана шундай қарорга келган.\nПокистон армияси баёнотида айтилишича, Ҳиндистоннинг миномёт ва ракета ҳужумлари оқибатида 1 нафар аскар ва 5 нафар тинч аҳоли ҳалок бўлган, 30дан ортиқ тинч аҳоли жароҳат олган.\nҲиндистон расмийлари эса Покистон қўшинларининг ҳужуми натижасида 5 нафар аскар ва 6 нафар тинч аҳоли ҳалок бўлганини маълум қилишган.\n20:46 / 19.02.2021\n2021 йилда Хитой ва Ҳиндистон раҳбарларининг Ўзбекистонга ташрифи кутиляпти\n17:49 / 16.02.2021\nҲиндистонда йўловчи автобус каналга қулаши оқибатида 40 киши ҳалок бўлди\nTesla Ҳиндистонда электромобиллар ишлаб чиқаришни йўлга қўяди


Берлускони Минскка боради\n14 май 2021, Тошкент вақти: 15:25\nИталия Бош вазири Силвио Берлускони бугун Беларусга сафар қилади.\nБерлускони сўнги ўн йил ичида Беларусга сафар қилаётган биринчи Ғарб етакчисидир. Италия Бош вазирининг Минскка сафари Беларуснинг Ғарб давлатлари билан алоқалари яхшиланаётган бир даврга тўғри келди.\nАҚШ ва Европа давлатлари мамлакатда инсон ҳуқуқларини поймол этгани ва демократик ислоҳотлар ўтказмаётгани учун президент Александр Лукашенкони бир неча бор танқид остига олган. Бироқ яқиндан бошлаб Лукашенко Ғарб билан алоқаларни яхшилашга киришди.\nШу муносабат билан 17 ноябр куни ЕИ президент Александр Лукашенко ва бир неча расмийга нисбатан жорий қилинган виза чекловини яна бир йилга бекор қилишга қарор қилди.


MACD индикатори. Техник индикаторлар\nТехнические индикаторы / MACD индикатори\nСирпанувчи ўртачаларнинг "яқинлашиши/узоқлашиши" техник индикатори (MACD) 1979 йилда Джеральд Аппел томонидан ишлаб чиқилган бўлиб, товар-хомашё ва фонд биржаларидаги ишларда қўлланилар эди. MACD техник таҳлил осцилляторлари қаторига киради ва кейинчалик қайта ишланган — MACD гистограммаси весиясининг биринчи вариантини ифода этади. Бироқ у оддийлига ва сигналларни шакллантиришда айтарли "шовқинларнинг" йўқлиги билан ҳозиргача кўплаб трейдерлар томонидан севимли ҳисобланади.\nSignal = SМАa(ЕМАs(P) – EMAl(P)), бу ерда\nЕМАl(P) — нарх бўйича узун даврли экспоненциал сирпанувчи ўртача;\nEMAs(P) — нарх бўйича қисқа давли экспоненциал сирпанувчи ўртача;\nSМАa(P) — қолган иккита ўртачаларнинг нархлари бўйича қисқа даврли силлиқлаштирувчи сирпанувчи ўртача;\nP — close нархи.\nMACD классик бозор осциллятори флетли ҳаракатлар даврида ҳам, йўналтирилган трендда ҳам бир ҳил даражада ишлайдиган индикаторлар сирасига киради. Мутлақо ён томондаги нарх ўзгаришлари вақтида қўлланиладиган Стохастик осцилляторга қараганда MACD уни трейдингда фойдаланиш масаласида мультивариатив ҳисобланади.\nMACD шакллантирадиган бош сигнал индикаторнинг асосий чизиғи билан кесиши ҳисобланади. Сигнал чизиғи (қизил чизиқ) асосий чизиқ (кўк чизиқ)ни пастдан юқорига қараб кесиб ўтган ҳолларда учуз позицияларни очиш учун қулай пайт сифатида баҳоланади. Йўналтирилган трендда битимни ёпишни индикатор чизиқларини тескари томонга кесиб ўтишида амалга ошириш зарур.\nАгар қизил қизиқ кўк чизиқни юқоридан пастга қараб кесиб ўтса, у ҳолда қисқа позицияларни очишга сигнал пайдо бўлади. Йўналтирилган трендда битимнинг ёпилишини индикатор чизиқларининг тескари томонга кесишида амалга ошириш зарур.\nMACD классик индикатори дивергенция ва конвергенция сигналлари асосидаги нуқтаи назардан кўргазмали бўлиб ҳисобланмайди. Бунинг учун MACD гистограммасидан фойдаланган яхши.\nMACDнинг стандарт, оптималлаштирилмаган созлашлари билан ишлашда H4, Daily, Weekly таймфреймлари оптимал ҳисобланади.\nИнстаФорекс 3lineMacd индикаторининг параметрлари


Жанубий Кореяда роботлар кафега ташриф буюрган мижозларнинг ижтимоий масофаланишга риоя қилишида ёрдам кўрсатмоқда - Daryo\n11:20, 26.05.2020 7241\nЖанубий Кореядаги Тэжон шаҳрида жойлашган кафелардан бирининг барида робот хизмат кўрсатишни бошлади. Шунингдек, ушбу кафеда робот официантлар ҳам мавжуд бўлиб, улар ташриф буюрувчиларнинг ижтимоий масофаланишга риоя қилишига ёрдам беради, деб хабар қилади IXBT.\nАниқроқ айтганда, янгилик 60 турдаги қаҳваларни тайёрлашга қодир ва манипулятор ёрдамида тайёр ичимликларни патнисга қўя оладиган қаҳва-машина тизимини ўз ичига олади. Шунингдек, у мобиль платформалар ёрдамида буюртмаларни қабул қилиш ва уларни етказиб беришга ҳам қодир. Роботлар оптимал маршрутни ҳисоблаб, ўзлари мустақил ҳаракатланади. Керакли жойга етиб келган роботлар мижозларга буюртма олиб келинганини маълум қилади.\nЯнги турдаги коронавирус пандемияси тарқалганидан сўнг Жанубий Кореяда қарийб 11 минг кишида COVID-19 аниқланди, 267 киши вирус қурбонига айланди — мамлакатда секин-аста ижтимоий масофаланиш чоралари енгиллаштирилмоқда. Таъкидланишича, роботлар маълум чекловларга риоя қилинишига ёрдам беради. Мазкур роботлар Vision Semicon компанияси ҳамда давлат илмий институти ҳамкорлигида яратилган. Жорий йилда ишлаб чиқарувчи ва илмий институт камида 30 та кафени роботлар билан таъминлаш ниятида.\n21:44, 04.06.2020 37864\n20:41, 28.05.2020 31727\n20:31, 15.06.2020 29487\n03:36 Бугун 6547\n02:15 Бугун 4213\n01:22 Бугун 9012\n00:14 Бугун 38121\n11:37, 11.08.2020 182514\n07:35, 11.08.2020 154619\n23:59, 10.08.2020 119774\n07:51, 11.08.2020 119899


Юқоридаги жумлалар Фарғона тумани Истеъмолчилар ҳуқуқларини ҳимоя қилиш жамиятига мурожаат қилган шу тумандаги Чимён маҳалласида яшовчи К.М.нинг ёзма аризасидан келтирилди.\nЖамиятимиз ходимлари томонидан истеъмолчининг мурожаати юзасидан Мажбурий ижро бюроси Фарғона тумани бўлимига амалий ёрдам сўраб мурожаат этилди ҳамда мутахассислар иштирокида фуқаро К.М.нинг табиий газ учун тўлаган тўловлари қайта ҳисоб-китоб қилинди.\nЎрганиш жараёнида ҳақиқатан ҳам истеъмолчининг эътирози ўринли эканлиги ўз тасдиғини топди. Натижада туман МИБдан итеъмолчининг табиий газ учун амалга оширган тўловлари қайта ҳисоб-китоб қилингани, 100 000 сўмлик тўлови компьютер базасига туширилиб, хатлов далолатномаси тузилгани, оқибатда истеъмолчининг ҳисоблагичидаги 48205 метр куб кўрсатгичга кўра, у 44 619 (қирқ тўрт минг тўқсон олти) сўм 96 тийин ҳақдор эканлиги ҳақида жавоб хати олинди.\nЖамиятимиз томонидан фуқарога шу мазмундаги жавоб хати юборилди.\nФарғона тумани ИҲҲҚЖ


сана : 18-03-2018 / Спорт\nКеча Суперлиганинг 3-тури доирасида 2 та ўйин бўлиб ўтгани ҳақида хабар берган эдик. Уларнинг биринчисида Фарғонада «Нефтчи»га қарши ўйинда «Бунёдкор» ғалаба қозонганди.\nсана : 18-03-2018 / Технология\nсана : 18-03-2018 / Сиёсат\nЖаҳон спорти афсоналаридан бири ҳисобланган 42 ёшли ўзбекистонлик гимнастикачи Оксана Чусовитина Боку шаҳрида ўтказилаётган жаҳон кубоги баҳсларида иштирок этди.\nсана : 18-03-2018 / Жамият, Саломатлик\nСпиртли ичимлик ичганлар ўзларининг хатти-ҳаракатларини тўлиқ назорат қила олмайдилар, гарчи улар аксинча ўйлашса-да. Буни АҚШнинг Сан-Динго шаҳридаги Калифорния штати университети олимлари томонидан ўтказилган тадқиқот натижалари тасдиқлайди. Хулосалар «PLOS ONE» журналида нашр этилди. Бу ҳақда\nПрезидент Самарқанд вилоятига хорижий инвестицияларни олиб кириш бўйича салмоқли ишлар амалга оширилиши кераклигини уқдирди. Ўзбекистон раҳбари Самарқанд вилоятида хорижий сармоядорлар учун имкониятлар чексизлигини қайд этар экан, Паст Дарғом туманида ўтказилган видеоселекторда инвесторларни ким\nТан олайлик, бирор-бир муаммога рўбарў келсак, албатта, унинг осонроқ ечимини излаймиз. Ва кўп ҳолларда бу отинойию домлаларга мурожаат қилиш, фол очтириш каби амалларда ўз ифодасини топади. «Тўғри-да, ҳамма шундай қилади!» дейишингиз мумкин, аммо бу қанчалик тўғри?\nсана : 18-03-2018 / Жамият\nЎзбекистон Республикаси Олий Мажлиси Сенатининг Қонунчилик ва суд-ҳуқуқ масалалари қўмитаси ҳамда Ўзбекистон Республикаси Адлия вазирлиги билан ҳамкорликда "Коррупциянинг олдини олиш бўйича чоралар самарадорлигини ошириш йўллари” мавзусида конференция ўтказилди. Бу ҳақда Ўзбекистон Республикаси\n«Илонларни ром қилувчи» машҳур шахс кобра чақиши сабабли оламдан ўтди\nсана : 18-03-2018 / Дунё\nМалайзияда истиқомат қилган ва қутқарув бригадасида ишлаган, «илонларни ром қилувчи одам» сифатида машҳур бўлган Абу Зарин Ҳусин кобра чақиб олиши туфайли ҳаётдан кўз юмди. Бу ҳақда Free Malaysia Today хабарига кўра Кун нашри маълумот бермоқда.


Ер соҳасида ўғирликка йўл қўйилмайди | huquqburch.uz\nHome Жараён Ер соҳасида ўғирликка йўл қўйилмайди\nХалқимиз учун ернинг қадри, қиммати баланд. Ер одамзоднинг нафақат муқаддас мулки, балки улуғ қадрияти ҳам ҳисобланади. Президентимизнинг янги фармони ана шу жиҳатдан ҳам юксак аҳамиятга эга.\nАслида ерга бўлган мулк ёки ижара ҳуқуқи аукцион орқали сотиб олинганидан кейин унинг нархи пайдо бўлади. Бугун одамлар орасида ернинг “яширин” нархи борлигини, ҳар бир ҳудудда 1 сотих ер қанча туришини ҳаммамиз яхши биламиз. Лекин давлат томонидан ер шу пайтгача текинга берилар эди. Энди ўзингиз ўйлаб кўринг: ер давлат томонидан текинга берилади, лекин у одамлар орасида катта “қийматга” эга. Бу ҳолат истасак истамасак коррупцияни келтириб чиқаради. Шунинг учун давлат томонидан ернинг молиявий оборотга киритилгани жуда катта тарихий воқеадир.\nТуман ва шаҳар ҳокимларининг ерга доир ваколатлари бекор қилинмоқда. Ҳозирда ер соҳасида ваколатлар туман ва вилоят ҳокимлари ўтасида тақсимланган. Масалан, туман ҳокими ер ажратиш ҳақида қарор қабул қилади, лекин бу қарор вилоят ҳокими тасдиқлаганидан кейин кучга киради. Амалиётда туман ҳокими қарори қабул қилиниб, вилоят ҳокими қарори чиқмаган ҳолатлар жуда кўп бўлган. Шу сабабли, бу ўзгариш ер соҳасида ортиқча бюрократия ва сансоларликни йўқ қилади.\nКейинги 2 йилда (2019-2020 йиллар) туман ва шаҳар ҳокимларининг қарорлари билан 1 минг 356 та тадбиркорнинг ер участкалари давлат ва жамоат эҳтиёжи учун олиб қўйилган.\nЕр бозорида энди ўғирлик бўлмайди…\nЯқин-яқингача солиқ ва божхона имтиёзлари, масалан, қўшилган қиймат солиғи бўйича имтиёзлар жуда кўп эди. Кимгадир катта солиқ юки қўйилиб, кимдир солиқдан бутунлай озод эди. Бугун аста-секинлик билан одамлар ҳам, тадбиркорлар ҳам барчага тенг солиқ сиёсати жорий этилгани қанчалик тўғри эканлигини англашмоқда. Ҳозирда ер бўйича ҳолат ҳам айнан ўша 2-3 йил олдинги солиқ сиёсатига ўхшаш. Жуда кўпчилик ҳолатларда ер участкаларини тўғридан-тўғри бериш бўйича имтиёзлар назарда тутилган. Фармон билан буларнинг барчаси бекор қилинмоқда. Табиийки, бу айримларга ёқмаслиги мумкин. Лекин барча учун бир хил, шаффоф ва тенглик асосида, электрон аукцион ва танлов асосида ер бериш жорий этилгач, бу тизим ўзининг ижобий самарасини бера бошлайди. Ер бозорида энг асосий таклиф давлатнинг ўзи томонидан тўғридан-тўғри тақдим этилади.\nФармонда қишлоқ хўжалиги ишлаб чиқаришида деҳқон хўжаликларининг улушини кўпайтириш топширилган. Бу, оддий сўз билан айтганда, ерларни майда товар ишлаб чиқарувчиларга бериш дегани. Қишлоқда яшаётган, ишсиз фуқаро очиқ танловда қатнашиб деҳқон хўжалиги юритиш учун ер олиш имкониятига эга бўлади, шу орқали минглаб одамларни даромад манбаи билан таъминлаш мумкин бўлади.\nШунингдек, фармонда одамларга эгалик қилиш ёки фойдаланиш ҳуқуқи билан тегишли бўлган, бино-иншоотлар ва турар жойлар остидаги ерларни хусусийлаштириш ҳам назарда тутилган. 2019 йилда бу бўйича алоҳида Қонун ҳам қабул қилинган эди. Фармон ушбу қонун асосида одамлар ўзлари эгаллаб турган ерларни мулк қилиб бериш жараёнини тезлаштиради. Хусусий мулкни жорий этиш ернинг дахлсизлигини таъминлайди, унинг иқтисодий қийматини оширади, одамларнинг қўлидаги ер ҳақиқий капиталга айланади.\nҚишлоқ хўжалиги ерлари фақат ижарага берилади\nҚишлоқ хўжалиги ерларини алоҳи муҳофаза қилиш бугунги кунда жуда долзарб масала. Чунки, аҳоли сони кўпайиши ҳисобига суғориладиган ерларнинг жон бошига бўлган ҳажми кескин камаймоқда. Ҳисоб-китобларга кўра, сўнгги 15 йилда суғориладиган ерлар жон бошига 24 фоизга камайган, яъни аввал жон бошига 0.23 гектар ер тўғри келган бўлса, хозир — 0.16 гектар тўғри келмоқда.\nЎтган икки йил давомида 50 мингдан ортиқ ҳолатда 6 минг гектарга яқин суғориладиган ва 10 минг 400 гектар бошқа ерлар ўзбошимчалик билан эгалланиб, ноқонуний қурилишлар қилинганлиги аниқланган. Бундай қилмишлар учун 492 нафар шахс жиноий жавобгарликка тортилган.\nБугунги кунда ерни тўғридан-тўғри олиш ҳуқуқига эга айрим имтиёзли тоифадаги шахслар мавжуд. Масалан, тураржойи бузилишга тушганлар. Айтайлик бузилишга тушган уй 100 миллион сўмга баҳоланса, шунинг 60 миллион сўми ҳисобига янги ер участкаси, қолган қисмига 40 миллион сўм пул бериларди. Фармонга кўра энди, компенсация сифатида ер бериш тўхтатилади, бунинг ўрнига фуқарога бузилишга тушган уйининг қиймати тўлиқ қоплаб берилади. Агар фуқаро аукционда қатнашиб ер оладиган бўлса, унга тўланадиган компенсация ҳисобидан аукционда ер сотиб олиш харажатлари тўлиқ ёки қисман қоплаб берилади. Оддий сўзлар билан айтадиган бўлсак, давлатдан ер кўринишида олинадиган ёрдам энди пул шаклига ўзгартирилади.\n2021 йил 1 августдан жамоа боғдорчилиги, узумчилиги ва полизчилиги ҳамда ёрдамчи қишлоқ хўжалигини юритиш учун ер бериш ҳам бекор қилинмоқда.\nМаълумотларга кўра, республикамиз бўйича 730 та боғдорчилик-узумчилик ширкатлари ҳудудида 74 минг 82 та дала-ҳовли объектлари (шундан 12 минг 34 таси уй-жой сифатида фойдаланиб келинмоқда) аниқланиб, шундан 37 минг 847 тасида кадастр ҳужжати расмийлаштирилган бўлиб, уларнинг 19 минг 95 таси давлат рўйхатидан ўтказилган.\nМухтасар қилиб айтганда, ерга боғлиқ мазкур ислоҳот бюрократиядан холи ислоҳот бўлиши керак.\nPrevious articleЧакана олди-сотди муносабатларида жавобгарлик субъектларини аниқлаш масалалари\nNext articleМаҳкум ва таълим: жазони ижро этиш тизимини халқаро стандартларга мослаштириш


ЎзА раҳбари ўзгарди. Навбат услубигами? | Fayzbog.uz\nЎзА раҳбари ўзгарди. Навбат услубигами?\n10.08.2017 / Маъмурият /\nБугун таниқли журналист Абдусаид Кўчимов Ўзбекистон миллий ахборот агентлиги — ЎзА бош директори этиб тайинлангани ва шу вақтгача мазкур ловозимда ишлаб келган Маматқул Ҳазратқуловнинг Ўзбекистон Республикаси Президенти девонига масъул лавозимга ўтказилгани қилинди хабар қилинди.\nЖурналистикадан йироқ одамда табиий савол туғилади: ЎзА қандай ташкилот? Бу саволга мазкур агентликнинг расмий веб-сайтида қуйидагича ёзиб қўйилган:\n“Ўзбекистон Миллий ахборот агентлиги давлат расмий ахборот манбаи ва мамлакатдаги етакчи ахборот агентлигидир.\nАгентлик солномаси 1918 йили Тошкентда РосТА бўлими очилганидан бошланади. Кейинчалик у ТАСС тизимидаги ЎзТАГ – Республика Телеграф Ахборот агентлигига айлантирилди.\nЎзбекистон Республикаси Президентининг Фармонига асосан 1992 йил 5 февраль кунидан эътиборан агентлик Ўзбекистон Миллий ахборот агентлиги (ЎзА) сифатида қайта ташкил этилди.\nБугунги кунда ЎзА Ўзбекистон Республикаси давлат органлари фаолияти ва мамлакатдаги муҳим ижтимоий-сиёсий воқеаларни тўлалигича ёритиб келмоқда. Агентликнинг вилоятлардаги мухбирлар тармоғи мамлакатнинг барча ҳудудларидаги ўзгаришлар ва янгиликлар ҳақида тезкор ва объектив ахборот узатиш имконини беради.\nЎзА ахбороти ўзбек, рус, инглиз, француз, немис, испан, араб ва хитой тилларида тарқатилади”.\nМенимча, мазкур маълумотларнинг ўзи бу Агентлик ҳақида етарлича хулоса бера олади. Анчайин қудратга, салоҳиятга эга ташкилот. Саккиз тилда фаолият олиб бориши, айниқса, “давлат расмий ахборот манбаи“ экани бу ташкилотга катта вазифалар қўйилганини кўрсатиб турибди. Демак, мамлакатнинг расмий Биринчи манбаси.\nЧиндан ҳам энг муҳим сиёсий хабарлар айнан шу Агентликда, янада аниқроғи, ташкилотнинг Uza.uz сайтида берилади. Шу сабабли мамлакатдаги барча ОАВ ЎзАнинг “оғзини пойлайди”. Кунига бир-икки бор айнан шу важ билан расмий сайтга кириб туради, десак муболаға бўлмайди.\nАммо интернетнинг бошқа фойдаланувчилари тармоқдан сайтни атай қидириб, ҳар куни янгиликларига кўз югуртириб чиқади, десам, аниқки, устимдан куласиз! Негаки, сайт тили, услуби жуда расмий, мураккаб ва ҳаддан ортиқ жимжмадор. Матнлар услуби икки томчи сувдек бир-бирига ўхшаш: узундан-узоқ эргашган қўшма гаплар, охири кўринмайдиган матн, бошини ўқиб, охирига етгунча мазмуни анлашилмайдиган, баланпарвоз мазмундаги ялтироқ жумлалар..\nБу билан бугунги эринчоқ ўқувчини қизиқтириш амри маҳол. Қизиқмайди, аксинча, ҳамиятига тегади. Мажбурликдан, оиласини боқиш учун қайсидир мамлакатда қийналиб меҳнат қилаётган одам адашиб сайтга кириб қолса, баландпарвоз мазмундаги материалларни ўқиб, муаллифга “чиройли сўзлар” атамаслигига кафолат йўқ. Ёки қишин-ёзин ваколатидан йироқ ишларга жалб қилинувчи ўқитувчининг таълим ҳақидаги «осмондаги» гапларга ишонмаслиги турган гап. Ёки ҳуқуқлари поймол қилинган тадбиркорнинг ҳуқуқ соҳасидаги ислоҳотлар тўғрисида “бол томиб турган ширин жумлалар”ни ўқиб, аллергияси қўзғашининг эҳтимоли юқори. Айтмоқчи бўлганим, агентлик материалларида некбинлик ҳаддан ортиқ юқори-ки, аҳвол ҳафсалани пир қиладиган даражада. Эҳтимол, Uza.uz сайтига кирувчилар сонининг камлиги ҳам айнан шундандир?!\nҚолаверса, шундай катта агентликда эски материалларнинг бир оз ўзгартириб бериш ҳолатлари ҳам учраб туради. Масалан, Сардорбек Сайидов исмли “Фейсбук” фойлананувчиси ўз саҳифасида ЎзА сайтидаги бир ҳолат бўйича маълумот-расмни эълон қилди. Унда 2017 йилнинг 26 май кунги “Буюк аждодларимиз мероси – халқимизнинг бебаҳо маънавий бойлигидир” мақоласидаги матнлар 2014 йил 1 октябрдаги “Президент Ислом Каримов эзгулик масканига ташриф буюрди” номли мақоладан кўчириб қўйилгани ҳақида сўз боради. Шармандали томони шундаки, мақолада фақат президентлар исм-шарифи ўзгартирилган холос. Бу каби ҳолатларнинг мавжудлиги агентлик учун шармандали аслида…\nАтай www.uz миллий қидирув тизими сайтига кириб, ЎзАни изладим. Шундай катта ваколатга, улкан салоҳият ва имконият эга Агентликнинг расмий сайти рейтингнинг дастлабки ўнлиги тугул, қирқлигида ҳам йўқ. Ҳар кунлик ташрифлар сони ўрта ҳисобда 5 мингга яқин. Бу, албатта, жуда кулгули. Сабаби, аниқ: бу сайтда жамоатчилик учун қизиқ ва муҳим бўлган маълумотлар камлиги ва юқорида тилга олинган “омон-омон замон мадҳи”…\nБугунги ўқувчини бундай мазмундаги маълумотлар гапларга ишонтириб бўлмайди. Тан олиш керакки, охирги йилларда мадҳиябозликни қиёмига келтириб юборганимиздан жамиятда журналистларнинг обрўси тушиб кетди, халқнинг бу соҳа вакилларига ишончи камайди. Бир танишим “Сизларнинг мақтовларингиз эшитсам, худди қулоққа биров ханжар санчгандек туюлади”, деганди. Демак, аҳвол шу даражага етибди. Мақтов ва салламноларнинг “лимит”ини аллақачон тугатиб бўпмиз! (бир оз лирик чекиниш учун узр)\nЯна ЎзАга қайтаман: мазкур Агентлик сўнгги ойларда бир оз жонлангандек бўлди. Бир-икки нафар ёшлар матн услубини ўзгартиришга уринишяпти. Танқидий-таҳлилий материаллар ҳам кўзга ташланмоқда. Бироқ уларнинг сони ва фоизи жуда кам, денгиздан томчидек гап. Аниқроқ таассурот учун www.uza.uz сайтида эълон қилинган материаллардан парчалар келтираман. Мазмуни ва услубига баҳони ўзингиз беринг:\n“Қашқадарё— истиқлол нуридан яшнаган воҳа”\n“Мустақиллик йилларида амалга оширилаётган кенг кўламли ислоҳотлар, улкан бунёдкорлик ва ободонлаштириш ишлари самарасида мамлакатимизда мисли кўрилмаган ўзгариш ва янгиланишлар рўй берди. Халқимиз фаровонлиги юксалиб, онгу тафаккуримиз, ҳаётга, меҳнатга муносабатимиз тубдан ўзгарди.\nЎтган йиллар мобайнида Биринчи Президентимиз Ислом Каримов раҳнамолигида халқимиз ғоят мураккаб бир шароитда оғир синов ва иқтисодий қийинчиликларни мардонавор енгиб ўтди. Ғалла ва ёнилғи-энергетика мустақиллигига тўла эришилди. Иқтисодиётимизда чуқур таркибий ўзгаришлар амалга оширилди. Ўзбекистон собиқ тузум даврида асосан хомашё етказиб беришга ихтисослашган ва иқтисодиёти бир ёқлама ривожланган ўлкадан саноати йил сайин юксалиб, ҳар томонлама тараққиётга эришаётган қудратли давлатга айланди…”\nПрезидентимиз Шавкат Мирзиёев раҳнамолигида қишлоқ хўжалигида амалга оширилаётган туб ислоҳотлар самарасида ерга, меҳнатга муносабат ўзгаргани, деҳқончилик маданияти юксалганини Қашқадарё вилояти иқтисодий салоҳияти йилдан-йилга ортаётгани мисолида ҳам кўриш мумкин…”\n“Айни пайтда инвестициялар, айниқса, хорижий сармояларни тўғридан-тўғри жалб этиш, кўплаб янги ва замонавий ишлаб чиқариш корхоналари барпо этиш орқали реал иш жойлари яратиш ҳамда аҳоли турмуш фаровонлиги ва даромадини янада оширишга, энг муҳими, одамларнинг ҳаётдан рози бўлиб яшаши учун барча шароитларни яратишга алоҳида эътибор қаратилмоқда…”\n(Манба: http://uza.uz/oz/society/ash-adarye-isti-lol-nuridan-yashnagan-vo-a-07-08-2017 )\n“Фарғона вилоятидаги умумтаълим мактабларида ҳам янги ўқув йилига қизғин тайёргарлик кўрилмоқда”\n“Мамлакатимизда ёш авлоднинг жисмонан соғлом ва маънан етук инсонлар бўлиб улғайиши, замонавий билим ва касб-ҳунарларни пухта ўзлаштиришига алоҳида эътибор қаратилмоқда. Таълим тизимида амалга оширилаётган изчил ислоҳотлар соҳадаги баъзи муаммоларни амалий ҳал этиб, ўқитишни сифат ва мазмун жиҳатидан янги босқичга кўтаришга хизмат қилаётир…”\n“– Янги ўқув йили ва куз-қиш мавсумига пухта тайёргарлик кўрилди, – дейди мактаб директори Дилбар Мамажонова. – Педагогларимиз ёш авлодга замон талаблари асосида таълим бериш учун илғор педагогик технологияларни пухта ўзлаштирмоқда. Айниқса, 10-11 синфлар қайта ташкил этилаётгани ота-оналарни хурсанд қилмоқда…”\n(Манба: http://uza.uz/oz/education/yangi-uv-yiliga-pukhta-taraddud-09-08-2017 )\n“Кексалар тажрибаси –ибрат мактаби”\n“Ўқув-семинар давомида “Маҳаллаларда ва оилалардаги ижтимоий-маънавий муҳитни ўрганиш, жойлардаги ижтимоий объектлар фаолиятини мониторинг қилиш ҳамда аниқланган ижтимоий муаммоларнинг мутасадди ташкилотлар томонидан бартараф этилиши устидан жамоатчилик назоратини амалга оширишда фуқаролар йиғини раисининг ўринбосари – кексалар ва фахрийлар ишлари бўйича маслаҳатчиларининг иштирокини кенгайтириш масалалари”, “Тўйлар ва бошқа маросимларни миллий қадриятларимизни ҳисобга олган ҳолда ўтказиш билан боғлиқ масалалар”, “Ёш авлод қалби ва онгига Ватанга муҳаббат, истиқлол ғояларига садоқат руҳини сингдиришда комиссиянинг ўрни», «Тарбияга оид масалаларда “Оила – маҳалла – таълим муассасаси ҳамкорлиги” механизмини татбиқ этишнинг амалий жиҳатлари”, “Диний экстремизм, ақидапарастлик ва миссионерликнинг аҳоли, айниқса, хотин-қизлар ва ёшлар онгига салбий таъсири ҳамда бундай ҳолатларнинг олдини олиш бўйича маънавий-маърифий тадбирларни ташкил этишнинг долзарб масалалари”, “Вояга етмаганлар ва ёшларнинг миллий маънавиятимизга зид бўлган иллатлар ҳамда турли экстремистик оқимлар таъсирига тушиб қолишининг олдини олиш, уларга имкон туғдирувчи сабаблар ва шароитларни аниқлаш ҳамда бартараф этишда маслаҳатчиларнинг ўрни” каби мавзуларда маърузалар тингланди.” (нуқтани қидирманг, буларнинг барчаси битта гап)\nХуллас, булар хамир учидан патир…\nАгентликка 1997-2005 йилларда ЎзМТРКга раислик қилган Абусаид Кўчимов раҳбар этиб тайинланди. Бу инсонни адабиёт мухлислари яхши билади. Умид қиламизки, янги раҳбар билан ЎзА яхши натижаларга эришади. Ишонамизки, одамларни қулоғига ханжар санчадиган ялтоқиланишлар, мадҳиябозлик, бир неча йил аввалги матнларнинг санаси ва шахслар исмини ўзгартириб, шармандаларча “copy-past” қилишлар ва “охири кўринмайдиган гаплар”га қурилган шаблон мақолаларга барҳам берилади…\nДониёрбек Каримов: Ёшлар Иттифоқининг танлаган йўли тўғри эмас\nЎзбекистоннинг Жанубий Кореяга қарши таркибни эълон қилинди\nМусанниф Адҳам: «Ўзбек» қилган жинояти учун миллатимдан уялмайман.\nШавкат Мирзиёев Қирғизистонга етиб келди\n«Соқолтой» ва «мент»: қачон «кўча қонунларидан» воз кечиб, демократик давлат фуқароларига мос ҳаёт кечирамиз?!


Қашқадарё вилоятида суғоришга яроқли 1 млн. гектарга яқин ер мавжуд, аммо сув тақчиллиги туфайли 500 минг гектардан сал кўпроқ ерларга ишлов берилади. Аммо, сувдан самарали тарзда фойдаланилганда ҳам, у кўп ерларни суғориш учун етарли эмас. Қашқадарё вилоятида сув ресурсларининг етишмаслиги йил сайин қишлоқ хўжалигини юритиш ишларини хавф остига қўймоқда.\nСув етишмаётган бир пайтда, кўп ҳолларда фермерлар томонидан сувнинг ҳаддан зиёд ишлатилиши, анъанавий, аммо кўп жиҳатдан самарасиз суғориш техникаларидан фойдаланиш кузатилмоқда. Ерни ортиқча суғориш юзада жойлашган тузларнинг кўтарилишига сабаб бўлади. Тупроқ ости сувлари юзада жойлашган шўрланган ер майдонлари фақат Ғузор туманида 6,126 гектарни, яъни суғориладиган текислик ерларининг ярмини ташкил қилади. Суғоришнинг самарасиз усуллари тупроқларнинг шўрланиши муаммосини кескинлаштиради в сув ресурсларининг тақчиллигини келтири чиқаради.\nҚашқадарё вилоятида, республикамизнинг бошқа вилоятларида бўлгани каби, қишлоқ хўжалиги экинларини етиштириш фақат суғориладиган деҳқончилик йўли билан амалга оширилиши мумкин. Далалар асосан жўяклар ва пайкаллар бўйлаб эскирган усулларда суғорилади, ушбу суғориш усулларининг самарадорлиги эса, бевосита даланинг текисланишига боғлиқ.\nҚишлоқ хўжалиги фаолиятини юритиш ва унинг самарадорлигини ошириш учун жаҳон амалиётида ерни лазерли текислаш каби замонавий ва самарали усулдан кенг фойдаланилади. Ушбу технология бизнинг юртимизда асосан илмий мақсадларда қўлланилган ва кенг оммалашмаган. Ушбу технология бўйича самарали лойиҳалардан бири ГЭЖ КГД нинг ушбу технологияни Хоразм вилоятида қўллаш лойиҳаси бўлди.\nХоразм вилоятида ерни лазерли текислаш амалга оширилмоқда\nМана биз нимага эътибор қаратмоқдамиз – ер яхши текисланмаса, даланинг бир қисми сув остида қолади, бир қисмига эса сув етиб бормайди\nАфсуски, бугунги кунда Қашқадарё вилояти фермерлари далаларни қўпол текислаш усулидан фойдаланади. Лазерли текислаш ҳақида айримлар эшитган, аммо ушбу технологиянинг ижобий томонларини яхши билмаслик ёки хабардор эмаслик оқибатида уни ҳеч ким қўлламайди.\nГЭЖ КГД ва БМТ РД нинг иқлим ресурсларини бошқариш бўйича қўшма лойиҳаси (бу ҳолда – сув тақчиллиги) Қашқадарё фермерларини ушбу технология билан таништириш масаласини ҳал қилади. Лойиҳа лазерли текислаш усули қўлланилишини Қашқадарё вилояти, хусусан, Ғузор, Қарши, Қамаши, Косон, Нишон ва Чироқчи туманлари мисолида намойиш қилади.\nУшбу лойиҳадан кўзданган мақсад Қашқадарё вилояти қишлоқ хўжалиги экинларини етиштирувчиларга ерни лазерли текислаш усули ва суғоришнинг муқобил усуллари афзалликларини кўрсатиб беришдан иборат.\nҚўйилган мақсадга эришиш учун лойиҳа қуйидаги вазифаларни амалга оширишни режалаштирган:\n1-вазифа: Ерларни лазерли текислашни амалга ошириш учун техник ускуналарни тайёрлаш ва бутлаш (6 та туман учун ускуналарнинг 6 та тўплами);\n2- вазифа: Намойиш участкаларида ерларни лазерли текислаш ва суғоришнинг муқобил усуллари афзалликларини кўрсатиб бериш;\n3-вазифа: Тажрибани оммалаштириш.\nЛойиҳа ҳужжати ва лойиҳа бюджети билан қуйида келтирилган файллар орқали танишишингиз мумкин:


MR Ноклофин – medu.uz – Дорилар ҳақида маълумотлар ўзбек тилида\nHome Йўриқномалар MR Ноклофин\nПрепаратнинг савдо номи: MR Ноклофин\nТаъсир этувчи модда (ХПН): диклофенак натрий\nфаол модда: диклофенак натрий – 75 мг;\nёрдамчи моддалар: бензил спирти, пропиленгликоль, натрий метабисульфити, натрий гидроксиди, инъекция учун сув.\nТаърифи: тиниқ, рангсиз ёки бироз сарғиш рангли, кўринарли заррачаларни деярли сақламайдиган эритма.\nАТХ коди: М01АВ05\nДиклофенак натрий – фенилсирка кислотасининг ҳосиласи; яллиғланишга қарши, оғриқни қолдирувчи ва иситмани туширувчи таъсир кўрсатади. Циклооксигеназа (ЦОГ) 1 ва ЦОГ 2 ни танламасдан сусайтириб, арахидон кислотасининг метаболизмини издан чиқаради, яллиғланиш ўчоғида простагландинларнинг миқдорини камайтиради. Яллиғланишга характерли бўлган оғриқларда кўпроқ самарали. Барча ностероид яллиғланишга қарши воситалар каби препарат антиагрегант фаоллик намоён қилади.\nРевматик касалликларда диклофенак натрийнинг яллиғланишга қарши ва анальгетик хусусиятлари, тинч ҳолатда ва ҳаракатдаги оғриқ, эрталабки танглик ва бўғимларнинг шиши каби симптом ва шикоятларнинг яққоллигини аҳамиятли камайиши, шунингдек фаолиятини яхшиланиши билан ифодаланадиган клиник самарани таъминлайди.\nIn vitro шароитида диклофенак натрий пациентларни даволашда эришиладиган концентрацияларга эквивалент бўлган концентрацияларда тоғай тўқимаси протеогликанларининг биосинтезини бостирмайди.\nПосттравматик ва операциядан кейинги яллиғланиш ҳолатларида диклофенак натрий оғриқни (ҳам спонтан, ҳам ҳаракатда пайдо бўладиган) тез бартараф қилади, яллиғланиш шишини ва операциядан кейинги жароҳатнинг шишини камайтиради.\nЎтказилган клиник тадқиқотлар норевматик генезли ўртача ва кучли ифодаланган оғриқ синдромида препаратни аҳамиятли анальгетик самарасини аниқлаш имконини берди. Диклофенак натрий бирламчи дисменореяда оғриқ ҳисларини бартараф қилиш ва қон кетиши яққоллигини камайтириш қобилиятига эга. Бундан ташқари, мигрень хуружларининг кўринишларига ижобий таъсир кўрсатади.\nСўрилиши. 75 мг диклофенак мушак ичига юборилганидан кейин унинг сўрилиши дарҳол бошланади. Ўртача кўрсаткичи тахминан 2,5 мкг/мл (8 ммоль/л) ни ташкил қилувчи плазмадаги максимал концентрациясига тахминан 20 минутдан кейин эришилади. Унга эришилганидан кейиноқ препаратнинг плазмадаги концентрациясини тез камайиши кузатилади. Сўрилган фаол модданинг миқдори препаратнинг дозасини катталиги билан пропорционал боғлиқликда бўлади. “Концентрация-вақт” (AUC) эгри чизиқ остидаги майдоннинг катталиги дори воситаси мушак ичига юборилганидан кейин, уни перорал ёки ректал қўлланганидагига қараганда тахминан 2 марта ортиқ, чунки охирги ҳолларда диклофенакнинг миқдорини тахминан ярми жигар орқали “биринчи ўтиш”да метаболизмга учрайди. Препарат такрорий қўлланганидан сўнг фармакокинетик кўрсаткичлари ўзгармайди. Препаратни юборишлар орасидаги тавсия қилинган интервалларга риоя қилинган шароитларда кумуляцияси аниқланмайди.\nТақсимланиши. Қон зардоби оқсиллари (асосан альбуминлар) билан боғланиши 99,7% ни ташкил қилади. Тахминий тақсимланиш ҳажми 0,12-0,17 л/кг ташкил қилади.\nДиклофенак синовиал суюқликка ўтади, у ерда унинг максимал концентрациясига қон плазмасидагига қараганда 2-4 соат кечроқ эришилади. Синовиал суюқликдан тахминий ярим чиқарилиш даври 3-6 соатни ташкил қилади. Плазмадаги максимал концентрацияга эришилганидан кейин 2 соат ўтгач диклофенакнинг синовиал суюқликдаги концентрацияси плазмадагига қараганда юқори ва унинг кўрсаткичи 12 соатгача бўлган вақт давомида юқорилигича қолади.\nМетаболизми. Диклофенакнинг метаболизми қисман ўзгармаган молекуланинг глюкуронизацияси йўли билан амалга оширилади, лекин асосан бир марта ва кўп марта метоксилизация ёрдамида амалга оширилади, бу бир нечта фенол метаболитларни (3′-гидрокси, 4′-гидрокси-, 5′-гидрокси-, 4′,5-дигидрокси – ва 3′-гидрокси-4′-метоксидиклофенак) ҳосил бўлишига олиб келади, улардан кўпчилиги глюкуронид конъюгатларига айланади.\nБу фенол метаболитларнинг иккитаси биологик фаол, лекин диклофенакка нисбатан анча кам даражада.\nЧиқарилиши. Диклофенакнинг умумий тизимли плазма клиренси минутига 263±56 мл ни ташкил қилади. Якуний ярим чиқарилиш даври 1-2 соатни ташкил қилади. 4 та, шу жумладан иккита фармакологик фаол метаболитнинг ярим чиқарилиш даври ҳам давомли эмас ва 1-3 соатни ташкил қилади. Метаболитлардан бири 3’-гидрокси-4’-метоксидиклофенак узоқроқ ярим чиқарилиш даврига эга, бироқ бу метаболит бутунлай нофаол. Қўлланган препаратнинг дозасини тахминан 60% ўзгармаган фаол модданинг глюкурон конъюгатлари кўринишида, шунингдек аксарияти глюкурон конъюгатлари ҳисобланган метаболитлар кўринишида сийдик билан чиқарилади. 1% дан камроқ диклофенак ўзгармаган ҳолда чиқарилади. Препаратнинг қабул қилинган дозасини қолган қисми метаболитлар кўринишида сафро билан, сўнг ахлат билан чиқарилади.\nАйрим гуруҳ беморлардаги фармакокинетикаси. Буйраклар фаолиятини бузилиши бўлган пациентларда диклофенак натрий одатдаги бир марталик дозаларда буюрилганида диклофенакни тўпланиши аниқланмаган. Агар креатинин клиренси минутига 10 мл дан камни ташкил қилса, диклофенакнинг гидроксиметаболитларини ҳисобли мувозанат концентрациялари соғлом пациентлардагига нисбатан тахминан 4 марта юқори. Бироқ, охир оқибатда метаболитлар сафро билан чиқарилади. Сурункали гепатити ёки компенсацияланган жигар циррози бўлган пациентларда диклофенакнинг фармакокинетикасини кўрсаткичлари жигар касалликлари бўлмаган пациентларники билан бир хил.\nревматик касалликларнинг яллиғланиш ва дегенератив шакллари (ревматоид артрит, анкилозловчи спондилит, остеоартроз, спондилоартритлар);\nумуртқа поғонаси томонидан оғриқли синдромлар;\nбўғимдан ташқари юмшоқ тўқималарнинг ревматик касалликлари;\nподагранинг ўткир хуружи;\nяллиғланиш ва шиш билан кечувчи посттравматик ва операциядан кейинги оғриқли синдромлар;\nоғир кечувчи мигрень хуружлари;\nжигар ва ўт қопи санчиғида қўлланади.\nПрепарат одатда даволашнинг бошида мушак орасига м/о 75 мг дозада (1 ампула) суткада бир марта ёки фақат катталарга ва фақат тез терапевтик самарани олиш керак бўлган ҳолларда суткада максимал 150 мг (2 ампула) қўлланади. Одатда препаратнинг инъекциялари 1-5 кун давомида буюрилади. Даволашни давом эттириш зарурати туғилганда таблеткалар, капсулалар ёки шамчаларни қабул қилишга ўтилади. М/о инъекцияларни препаратни ичга ёки ректал қўллаш билан бирга қўшиб олиб бориш мумкин, бунда максимал суткалик доза 150 мг дан ошмаслиги керак.\nПайдо бўладиган ножўя самаралар шахсий сезувчанлик, қўлланаётган дозанинг катталиги ва даволаш давомийлигига боғлиқ.\nМеъда-ичак йўллари ва сийдик-чиқариш тизими томонидан: кўнгил айниши, қусиш, эпигастрий соҳасида оғриқлар, анорексия, метеоризм, қабзият, ич кетиши, ҳатто қон кетиши билан кечувчи эрозив гастритлар; трансаминазалар даражасини ошиши, дори гепатити, панкреатит, интерстициал нефрит.\nМарказий нерв тизими томонидан: бош оғриғи, бош айланиши, дезориентация, қўзғалиш, уйқусизлик, таъсирчанлик, толиқиш, асептик менингит.\nТери томонидан: экзантема, эритема, экзема, гиперемия, кўп шаклли эритема, Лайелл синдроми, Стивенс-Джонсон синдроми, эритродермия, фотосенсибилизация.\nҚон яратиш аъзолари томонидан: анемия, тромбоцитопения, лейкопения, агранулоцитоз.\nМаҳаллий: юбориш жойида ачишиш, инфильтрат ҳосил бўлиши, ёғ тўқимасининг некрози.\nБошқалар: суюқликни тутилиши, шишлар, артериал босимни (АБ) кўтарилиши, тизимли анафилактик реакциялар, шу жумладан шок.\nдиклофенак ёки препаратнинг бошқа компонентларига шахсий юқори сезувчанлик;\nфаол гастрит ёки гастродуоденал яра, гастроинтестинал қон кетиши ёки перфорация;\nичакнинг яллиғланиш касалликлари (Крон касаллиги ва ярали колит каби);\nдиклофенакка ва препаратнинг ҳар қандай бошқа ингредиентларига, шу жумладан натрий пиросульфитга юқори сезувчанлик;\nдиклофенак натрийни, бошқа ностероид яллиғланишга қарши воситалар (НЯҚВ) каби, ацетилсалицил кислотаси ёки бошқа НЯҚВ ни қабул қилишга жавобан бронхиал астма хуружлари “аспиринли астма”, эшакеми ёки ўткир ринит пайдо бўлган пациентларда қўллаш мумкин эмас;\nдиклофенак натрий 18 ёшгача бўлган болалар ва ўсмирларга буюрилмайди;\nгиповолемия ва дегидратация;\nантикоагулянтларни қўллаш фонида операциядан кейинги қон кетишларини юқори хавфи бўлган пациентлар, тўлиқ бўлмаган гемостазли пациентлар, қон яратилишини бузилиши ёки цереброваскуляр қон кетишлари бўлган пациентлар;\nаортакоронар шунтлаш ва юракдаги бошқа операциялардан кейинги оғриқларни даволашда қўллаш мумкин эмас.\nПрепаратни қуйидаги воситалар билан бир вақтда қўлланганда:\n– дигоксин, фенитоин, ёки литий препаратлари билан – плазмада бу дори воситаларининг миқдори ошиши мумкин;\n– диуретиклар ва гипотензив воситалари билан – бу препаратларнинг таъсири сусайиши мумкин;\n– калийни тежовчи диуретиклар билан – гиперкалиемия пайдо бўлиши мумкин;\n– бошқа НЯҚВ ёки глюкокортикоидлар билан – меъда-ичак йўллари томонидан ножўя таъсирларини пайдо бўлиш хавфи ошади;\n– ацетилсалицил кислотаси билан – қон зардобида диклофенакнинг концентрацияси пасаяди;\n– циклоспорин билан – циклоспориннинг буйракларга токсик таъсирини ошириши мумкин;\n– диабетга қарши воситалар билан – гипо – ёки гипергликемия пайдо бўлиши мумкин.\nВоситаларнинг бундай мажмуаси қўлланганида қонда қанд миқдорини назорат қилиш керак;\n– Метотрексат – уни қабул қилишдан олдин ёки кейин 24 соат давомида – метотрексатнинг концентрациясини ошишига ва унинг токсик таъсирини кучайишига олиб келиши мумкин;\n– Антикоагулянтлар билан – қон ивишини мунтазам назорат қилиш керак.\nПрепарат юқори дозаларда қўлланилганда бош айланиши ва чарчоқлик ҳисси каби ножўя таъсирлар пайдо бўлиши мумкинлиги туфайли, айрим ҳолларда автомобиль ёки бошқа объектларни бошқариш қобилияти бузилади. Бу кўринишлар алкоголни бир вақтда қабул қилинганида кучаяди.\nҚуйидаги ҳолатларда препаратни шифокорнинг қатъий кузатуви остида фойда/хавф нисбати синчиклаб баҳолагандан кейин қўллаш мумкин:\n– индуцияланган порфирияда;\n– тизимли қизил югурик ва бириктирувчи тўқиманинг бошқа тизимли касалликларида;\nПрепарат қуйидагиларда эҳтиёткорлик билан ва шифокор назорати остида буюрилади:\n– анамнезидаги меъда-ичак йўлларининг касалликларида (ярали колитлар, Крон касаллиги);\n– буйрак ва жигар фаолиятининг оғир бузилишларида;\n– юқори артериал босимида ва/ёки юрак етишмовчилигида;\n– бронхиал астмада, аллергик тумовда, бурун шиллиқ қаватининг полипларида, астма хуружи пайдо бўлиш хавфи туфайли нафас йўлларининг сурункали обструктив касалликларида, Квинке шишида ёки уртикарийларда;\n– оғир жарроҳлик аралашувларидан кейин дарҳол;\n– кекса пациентларда.\n– ҳомиладорлик даврида диклофенак натрийни қўллаш мумкин эмас. Эмизикли онага буюришнинг зарурати туғилганида эмизишни тўхтатиш масаласини ҳал қилиш керак.\nДиклофенакнинг дозасини ошириб юборилишига хос бўлган типик клиник кўринишлар мавжуд эмас.\nСимптомлари: клиник кўринишлари марказий нерв тизими томонидан бўлган бузилишлар (бош оғриғи, бош айланиши, юқори қўзғалувчанлик, юқори тиришиш тайёргарлиги билан кечувчи гипервентиляция кўринишлари, болаларда – миоклоник тиришилар) ва меъда-ичак бузилишлари (қоринда оғриқлар, кўнгил айниши, қусиш) билан белгиланади. Меъда-ичак йўлларидан қон кетишлари ва/ёки жигар ва буйраклар фаолиятини бузилишлари пайдо бўлиши мумкин.\nДаволаш: махсус антидоти мавжуд эмас. Дозани ошириб юбориш ҳолларида жадал тиббий парвариш ва симптоматик даволаш зарур.\nИнъекция учун эритма 75 мг/3 мл ампулаларда, 5 ампуладан контур уяли ўрамда.\nҚуруқ, ёруғликдан ҳимояланган жойда, 25ºСдан юкори бўлмаган ҳароратда сақлансин.


Ҳомиладор аёллар учун тавсиялар - Ayol.uz\nҲомиладор аёллар учун тавсиялар\nСиз айни пайтда жуда муҳим даврни бошдан кечираяпсиз. Нарса ва ҳодисаларни муҳим ва номуҳимга ажратинг. Ўзингизга эътиборли бўлиб, атрофдаги баъзи ҳодисларга кўз юминг.\nМусиқа тинглаб, бироз тоза ҳавода сайр қилинг. Бу кун давомидаги муаммоларни унутишга, чарчоқни енгишга кўмак беради.\nКишига эстетик завқ бағишловчи, кайфиятни кўтарувчи фильмлар кўриш, суратларни томоша қилишнинг ҳам айни пайти. Ҳали чақалоғингиз туғилса, югур-югурларингиз кўпайиб, бу қизиқарли машғулотларга вақт топишингиз мушкул бўлади.\nТуғилажак фарзандингиз келажакда дунёқариши кенг, ақлли инсон бўлишини истайсиз, тўғрими? Демак, ҳаракатни ҳозирдан бошланг. Бадиий китоблар мутолаа қилинг. Асарлар мавзуси ва мазмунига эътиборли бўлсангиз, бас.\nЮрагингиз остидаги улғаяётган дилбандингиз билан суҳбатлашинг. Унга бахтли ҳаётни тасвирланг. Дунёга келишини кимлар интизор кутаётганини айтинг. Келажакдаги орзуларингиз билан ўртоқлашинг.\nАтрофдагиларни яхши кўришга ҳаракат қилинг! Ҳомиладорман, мени тушунишмаяпти, деб ортиқча инжиқлик қилманг. Ахир болажонингиз инжиқ ва қайсар туғилишини истамассиз?! Тўғрими?\nКим биландир тортишиб қолдингизми? Асабийлаша бошладингизми? Тўхтанг! Кулиб, бирор нимани баҳона қилинг-да, хонани тарк этинг. Чуқур-чуқур нафас олинг. Болажонингизнинг дунёга келиши, унинг жажжи қўлчаларини хаёлингизда гавдалантиринг. Шунда барча муаммоларни унутасиз.


Брюссель Бишкекни мақтади\n"Озодлик" Қирғизистон Марказий Осиё мамлакатлари орасида, демократик ислоҳотлар ўтказишга ҳаракат қилаётган ягона давлат сифатида, Европа Иттифоқининг олқишига сазовор бўлди.\nҚирғизистон делегацияси билан Европа Иттифоқининг юқори лавозимли расмийлари ўртасида 18 июль куни Брюсселда сўзлашувлар бўлиб ўтди.\nУчрашувда Иттифоқ расмийлари Қирғизистонга кенг кўламли ёрдам ажратишга ваъда берди.\nСешанба куни ўтказилган учрашувда кейинги пайтларда Қирғизистонда амалга оширилаётган демократик ва иқтисодий ислоҳотларга Европа Иттифоқи раҳбарияти вакиллари яхши баҳо берди.\nУчрашувда қатнашган Иттифоқ делегацияси раҳбари, Финляндия Ташқи ишлар вазири Пертти Торстила "Европа Иттифоқи Қирғизистон ўз бошидан кечираётган қийинчиликларни тушунади", деб писанда қилар экан, ўз фикрини мана бундай давом эттирди:\n- Биз Қирғизистон ўз ривожланишида дуч келган даврнинг мушкуллигини тушуниб турибмиз ва мана шундай шароитда Қирғизистон ҳукуматининг коррупция ва уюшган жиноятчиликка қарши олиб бораётган курашини қўллаб-қувватлаймиз.\nФикрини давом эттирар экан, у Марказий Осиё мамлакатлари орасида Қирғизистонга ўзгача баҳо берди:\n- Қирғизистон минтақадаги мамлакатлар орасида алоҳида ажралиб туради. Норозилик акциялари ва намойишлар ўтказаётганларга нисбатан Қирғизистон расмийларининг муносабати бошқаларга намуна бўлгудай. Бироқ биз, мамлакатдаги сиёсий вазиятни барқарорлаштириш учун имкониятларни топиш лозимлигини таъкидлаймиз.\nАйни пайтда Европа Иттифоқининг айрим амалдорлари хос суҳбатлар чоғида "рангли инқилоблар бўлиб ўтган Украина ва Грузия билан Қирғизистон орасидаги фарқ сезиларли эканини таъкидлаб ўтди.\nУлардан бири эса, ҳатто: - Қирғизистондаги аҳвол ўнгланиб кетишига ишонч бор, лекин туннелнинг охирида ёруғлик ҳозирча кўринай демаяпти, Европа Иттифоқи март инқилобидан кейин катта ўзгаришлар юз беришини кутди, лекин ўша ўзгаришлардан ҳанузгача дарак йўқ, - деди.\nҚирғизистон делегацияси бошлиғи, биринчи вице-бош вазир Данияр Усеновнинг айтишича, Европа Иттифоқи вакиллари билан учрашувда 40 дан зиёд масала муҳокама қилинди.\n- Европа Иттифоқи билан алоқаларимизда иқтисодий омил кучлироқ бўлишини, Иттифоқдан сармоялар жалб этишни хоҳлар эдик. Иттифоқдан хусусий тадбиркорларни Қирғизистонга жалб этмоқчимиз. Биздаги ҳуқуқий база, солиқ сиёсати соҳасида ўтказган ислоҳотларимиз бунинг учун кенг имкониятлар очиб қўйган, - деди Қирғизистон делегацияси бошлиғи.\nБиринчи вице-бош вазир Данияр Усеновнинг айтишича, Қирғизистон томони Европа Иттифоқини қизиқтириши мумкин бўлган бир қатор лойиҳаларни таклиф қилган.\nҚирғизистон – Европа Иттифоқи сўзлашувлари якунида Иттифоқ расмийлари бир қатор соҳалардаги лойиҳаларни амалга ошириш учун Қирғизистонга молиявий ёрдам беражагини билдирди. Иттифоқ расмийларига кўра, бу кўмакнинг Қирғизистон жазони ўташ тизимида ислоҳот ўтказиш, энергетика секторини ривожлантириш, республикада қашшоқликка барҳам беришга ёрдами тегади.


Дастлабки маълумотларга кўра, портлашлар оқибатида 3 киши ҳалок бўлди, 15 дан зиёд одам жароҳатланди.\nПолиция маълумотига кўра, бир бомба штатдаги бозор ичида портлаган, иккинчи бомба эса сепаратистлар уни ўрнатмоқчи бўлган пайтда портлаб кетган ва уч жанггари ҳалок бўлган.\nКеча Ҳиндистоннинг Нагаланд ва Ассом штатларида содир этилган қатор портлашлар оқибатида 44 нафардан зиёд киши ҳалок бўлган эди. Портлашлар учун жавобгарликни ҳозирча ҳеч ким ўз зиммасига олгани йўқ. Полициячилар фикрига кўра, Ҳиндистоннинг икки штатида содир этилган бу портлашлар бир-бирига боғлиқ эмас. Портлашлар Ҳиндистон мустақиллиги учун кураш ҳаракати раҳнамоси Маҳатма Ганди туғилган кунда содир этилди.


Россия элчиси: “Иккинчи жаҳон урушида ўзбек ўғлонлари нафақат жанг майдони, балки фронт ортида ҳам қаҳрамонлик кўрсатган”\n18:06 / 08.05.2017\nРоссия Иккинчи жаҳон урушида иштирок этган фахрийларнинг жасорати ва фронт бўйича ака-укаларга содиқлигини, улар қаерда истиқомат қилишмасин, юқори қадрлайди. Бу ҳақда Россиянинг Ўзбекистондаги элчиси Владимир Тюрденев Иккинчи жаҳон урушидаги ғалабанинг 72-йиллиги муносабати билан ташкил этилган тантанали қабул маросимида маълум қилди.\n"Ўзбекистон ўз ўғлонлари билан фахрланса арзийди, улар нафақат жанг майдонлари, балки фронт ортида ҳам қаҳрамон бўлганлар. Масалан, Сталинграддаги Павлов Уйининг машҳур ҳимоячиларидан бири бўлган Камол Турғунов ва уруш йиллари улкан мамлакатнинг ғарбий ҳудудларидан бўлган 15 нафар етим болани ўз қарамоғига олган темирчи Шомаҳмудовлар оиласини бунга мисол келтирса бўлади", - деган элчи.\nАнъанага кўра, элчихонага Иккинчи жаҳон урушида қатнашган 100 нафар фахрий таклиф этилди. Қабул доирасида ўзбекистонликларнинг фашизм устидан қозонилган ғалабага қўшган ҳиссасига бағишланган интернет-танлов якунлари сарҳисоб қилинди. Қабул ўтказилган залда фахрийларнинг севимли куйлари ва уруш йиллари қўшиқлари янгради.\nПойтахтда Иккинчи жаҳон урушидаги ғалабанинг 72-йиллигига бағишланган асосий тадбир “Биродарлар қабрлари” мемориал мажмуаси ҳудудида бўлиб ўтади, у ерда ҳарбий госпиталларда ҳаётдан кўз юмган тахминан 2 минг уруш қатнашчиси дафн этилган. Бу ерда тантанали равишда гулчамбарлар қўйилади, ҳарбий оркестр чиқиш қилади.\nШунингдек, Тошкентда 9 май куни байрам салюти ҳам отилади.\nЭслатиб ўтамиз, Ўзбекистонда урушдан аввалги йилларда 6,5 млн. киши истиқомат қилган бўлиб, улардан 1,5 миллиони фронтга кетган. Ортга 420 минг нафар инсон қайтиб келмади. Уруш йилларида 120 минг ўзбекистонлик орден ва медаллар билан тақдирланган бўлса, собиқ Иттифоқ Қаҳрамони унвони 280 кишига берилган. 82 нафар уруш қатнашчиси эса шон-шуҳрат ордени эгасига айланди.\nРоссия Ўзбекистон Иккинчи жаҳон уруши


Телетиббиёт – вақт ва маблағингизни тежайди\nЖорий йилнинг 21 май куни Инновацион ривожланиш вазирлиги ташаббуси билан Соғлиқни сақлаш вазирлиги ва Тошкент Давлат стоматология институти ҳамкорлигида навбатдаги телетиббиёт технологиясига асосланган онлайн маҳорат дарси ташкил этилди. Мазкур онлайн-тренингни тиббиёт фанлари доктори, доцент Севара Ризаева ўтказди. Маҳорат дарси бир вақтнинг ўзида Жиззах вилоятидаги “Жиззах шифо” хусусий клиникасининг стоматолог шифокорлари ҳамда стоматология олийгоҳи талабалари учун ўтказилди. Маҳорат дарси Тошкент Давлат стоматология институти ёш олимлар кенгаши раиси Жамшид Тўлаганов ҳамда RS group корхонаси кўмагида ўтказилди. Бундан кўзланган асосий мақсад, масофадан туриб ахборот алмашуви, ортиқча вақт ва маблағ сарфламасдан керакли маълумотларга эга бўлиш, масофадан туриб даволаш, маслаҳат бериш, семинар дарсларини ўтказиш, мониторинг қилиш ҳамда тажриба алмашишдан иборат. Мазкур маҳорат дарсида қатнашган мутахассис ва талабалар онлайн теледиагностиканинг устувор жиҳатлари ҳақида ижобий фикрлар билдирдилар. Илк тажрибанинг кўрсатишича, юксак даражали профессионалларни жалб қилиб, телетиббиёт усулини қўллаш нафақат маҳорат ва семинар дарсларини ўтказишга, балки шифокорларга кўп беморларни масофадан туриб текшириш ва даволашга ёрдам беради.\n– Онлайн дарслар тиббиёт олийгоҳи талабалари, шунингдек, шифокор ва ходимларига ахборот алмашинуви, тажриба орттириш ва керакли маълумотларни ўз вақтида олиш имконини яратади, – дейди Инновацион ривожланиш вазирлиги бошқарма бошлиғи Бахтинур Худанов. – Шунингдек, теледиагностика орқали Ўзбекистон фуқаролари мамлакатдан ташқарига чиқмай, энг яхши хорижий экспертлардан консультация олишлари мумкин бўлади, беморлар ўз вақтлари ва маблағларини тежайдилар. Бу эса ўз навбатида Ўзбекистонда телетиббиётни ривожлантиришга, республикамиз тиббиёт туризми имкониятларини кенгайтиришга йўл очади ҳамда Туркманистон, Афғонистон ва Қирғизистон каби қўшни давлатлар фуқароларини Ўзбекистонга жалб қилади.\nАйтиш жоизки, жорий йилнинг 17 май куни парламент қуйи палатасида Инновацион ривожланиш, ахборот сиёсати ва ахборот технологиялари масалалари қўмитаси томонидан ташкиллаштирилган давра суҳбатида ҳам телемедицина институтини жорий этиш, бунда унинг ҳуқуқий асоси ҳисобланган Ўзбекистон Республикасининг “Телемедицина тўғрисида”ги Қонун лойиҳасини ишлаб чиқиш, шунингдек, аҳолига, айниқса чекка қишлоқлардаги фуқароларимизга қўлай шароитларни таъминлашда “электрон поликлиника” тизимини кенг жорий этиш масалалари кўриб чиқилди.\nҲозирда Инновацион ривожланиш вазирлиги мутахассислари томонидан Қорақалпоғистон Республикасининг чекка туманларидан бири Мўйноқ туманида телетиббиётга асосланган инновацион клиника ташкил қилиш борасида ишлар олиб борилмоқда. Натижада чекка туманда истиқомат қилувчи фуқароларнинг вақти ва маблағини тежаган ҳолда ўз яшаш жойида соғлиғи бўйича керакли маълумотларни олиш имконига эга бўлади.


25 Сентябрь 18:30\nALMATY. Kazinform – Алмати шаҳрига иш сафари чоғида Президент Қасим-Жомарт Тоқаев шаҳарнинг Саноат зонасида жойлашган энергия тежайдиган меъморий фасад материалларини ишлаб чиқариш заводи - «КСМ Техновид» МЧЖнинг фаолияти билан танишди, деб ёзади Kazinform Ақордага таяниб.\nПрезидентга корхона маҳсулотлари ва қурилиш материаллари ишлаб чиқаришнинг технологик жараёни таништирилди. Бу ерда 250дан ортиқ киши ишлайди. Лойиҳага компаниянинг киритган ўз сармояси 3,8 млрд тенгени ташкил қилади. Завод йилига 475 минг квадрат метр ойнапакет ишлаб чиқариш қувватига эга.\nШунингдек, Давлат раҳбарига Алмати саноат зонасининг ҳолати ва ривожланиш истиқболлари тўғрисида маълумот берилди. Йил охирига қадар 85 миллиард тенгега тенг 10 та лойиҳани амалга ошириш режалаштирилган.\nЭслатиб ўтамиз, бугун ҚР Президенти иш сафари билан Алматига ташриф буюрди .


Нега фермерлар солиқ кодексига ўзгартириш �...\nНега фермерлар солиқ кодексига ўзгартириш киритишни талаб қилмоқда?\n“Пишиқчилик мавсуми бошлангандан буён қисқа фурсатда 280 минг долларлик экспортни амалга оширдик. Яқинда яна шундан сал камроқ миқдордаги маҳсулот сотилди. Айни вақтда эса 50 минг доллар миқдоридаги шартномани тўхтатиб турибман”.\nФарғона вилояти Олтиариқ туманидаги “Май гарден” кўп тармоқли фермер хўжалиги раҳбари Адҳамжон Абдураҳмоновнинг экспортни тўхтатиб турибман, деган сўзлари анжуман иштирокчиларини ҳушёр торттирди.\n– Сабаби солиқ масаласида муаммолар чиқмоқда, –дейди фермер.–Кўпчиликнинг хабари бор. Йиллик тушуми 1 миллиард сўмдан ошган ёки йил давомида шунга етган корхоналар умумбелгиланган солиқ тўлашга тизимига ўтказилади. Бу дегани бир йилда 200 миллион сўм солиқ тўлаш керак. Ахир, етиштирган маҳсулотингиздан 200 минг доллар экспорт қилсангиз, шунинг ўзи сўмга чақилганда бир миллиарддан ошади. Шу тариқа ягона ер солиғи тўловчидан умумбелгиланган солиқ тўловчига ўтиб қоламиз. Бу эса бизга катта зарар келтиради. Агар ягона тўловчи бўлсак, йилига 5-6 миллион сўм тўлаш имконига эгамиз. Ҳисоблаб кўринг, 5-6 миллион билан 200 миллион ўртасида жуда катта фарқ бор-да!\nБир жиҳатда бу ва бошқа фермерларнинг талаби ва олиб чиққан муаммоси тўғрига ўхшайди. Зеро, экспорт билан шуғулланаётган ва кўп тармоқли фермер хўжаликлари қатор имтиёзларга эга. Бироқ, бу тарафдан олинаётган солиқлар бу имтиёзлардан келадиган фойдадан бир неча баробар ошиб кетмоқда.\nЭнг ёмони эса, фермерларнинг экспорт қилиш, умуман олганда кўпроқ ишлаб даромад олишга бўлган интилишини сўндираётганга ўхшайди.\nМиллий матбуот марказида ўтказилган “Экспортга доир қабул қилинган Ўзбекистон Республикаси Президенти ва Республика Ҳукуматининг қарорлари ва уларнинг ижроси” мавзусидаги матбуот анжуманида фермерлар солиқ кодексига ўзгартириш киритишни талаб этиб, ўз таклифларини маълум қилди.\nЎзбекистон фермер, деҳқон хўжаликлари ва томорқа ер эгалари кенгаши раҳбарлари бу борада мулкдорларга яқиндан кўмак беришни маълум қилди.\nТашрифлар бугун : 1643


Шавкат Мирзиёев Владимир Путин билан учрашди – Газета.uz\nШавкат Мирзиёев Владимир Путин билан учрашди\nЎзбекистон ва Россия президентлари Циндаода музокаралар ўтказди.\n9 июн 2018, 16:38 Сиёсат\nЎзбекистон президенти Шавкат Мирзиёев 9 июнь куни Циндаода (Хитой) Россия президенти Владимир Путин билан учрашди, дея хабар қилди давлат раҳбари матбуот хизмати.\nКузда (тахминан октябрда) Владимир Путиннинг Ўзбекистонга ташрифи кутилмоқда. Тошкентда биринчи Ўзбекистон ва Россия ҳудудлараро форум ўтказилиши режалаштирилмоқда. Президентлар мазкур тадбирларни муҳокама қилди. Бундан ташқари, минтақавий ва халқаро масалалар бўйича фикр алмашилди.\nСўнгги бир йилда икки давлат ўртасида 70 та делегация ташрифи амалга оширилди, 21 марта ҳудудлараро учрашувлар ўтказилди. Жорий йилнинг биринчи чорагида мамлакатлар ўртасидаги товар айирбошлаш ҳажми 40 фоиздан зиёд ўсган. «Ҳали олдинда яна йирик лойиҳаларимиз кўп», — деди Шавкат Мирзиёев.\n«Ўтган йили Россияга ташрифингиздан кейин ҳаммаси ижобий томонга ўзгарди. Сизнинг ташаббусингиз билан чегаралардан ўтишда „яшил йўлак“ ташкил этилгани натижасида Ўзбекистон мева-сабзавотларини етказиб бериш қарийб 36 фоиз ошди. Россиянинг етакчи компаниялари иштирокида йирик инвестиция лойиҳалари амалга оширилмоқда», — деди Владимир Путин.\n«Газета.uz» 1 744\nЮнусободдаги кўп қаватли уйларнинг бирида ёнғин келиб чиқди


ОАВ: Samsung янги "айфон"га Galaxy S7 mini билан жавоб бермоқчи\n21 мартда Apple янги маҳсулотлари анонсига бағишланган тақдимот ўтказмоқчи. Компания бу куни 4 дюймли экранга эга, кичик ўлчамдаги iPhone SE смартфонини намойиш қилиши кутилмоқда.\nGSMArena сайтининг Тайвань ОАВларига иқтибос келтирган ҳолда ёзишича, ҳали эълон қилинмаган янги “айфон”га Samsung ўз жавобини тайёрламоқда. Жанубий Корея компаниясига яқин манбаларнинг таъкидлашича, янги Galaxy S7 mini 5,1 дюймли бўлади.\nЯнги смартфон 4,6-дюймли экран (720р), Snapdragon 820 ёки Exynos 8890 процессори, 3 Гбайт тезкор хотира, 12 МПли камера ва 9,9 мм қалинликдаги корпус билан жиҳозланади. Шунингдек манбалар 3-карра оптик катталаштириш имкониятига эга “перископик объектив” ҳақида хабар беришмоқда. Бироқ гап, эҳтимол, алоҳида сотилувчи аксессуар ҳақида кетаётган бўлиши мумкин.\nБироқ Galaxy S7’нинг мини-модели чиқарилиши ҳақидаги хабарларни бироз муболағадек қабул қилиш керак бўлади. Чунки Samsung ўтган йили ҳам “айфонга” рақобатчи Galaxy S6 Mini чиқариши кутилганди, бироқ бу юз бермаган.\nҲозирда Galaxy смартфонининг кичик ўлчамдаги энг охирги чиқарилган модели S5 Mini бўлиб, у 2014 йилда чиқарилган. Бу смартфон Galaxy S5’дан дизайни, дастурий таъминоти ва ички қисмлари билан деярли фарқ қилмайди. Бироқ смартфоннинг кичиклиги унинг дисплейига салбий таъсир кўрсатган: 5,1 дюймдан 4,5 дюймга кичиклаштирилган дисплейнинг кўрсатиш қобилияти Full HD дан HD форматга тушиб кетган.


“Тахиатош” ИЭСда иккита буғ-газ ускунасини ишга тушириш учун ҳозирлик кўрилмоқда- Kruz.uz\n“Тахиатош” ИЭСда иккита буғ-газ ускунасини ишга тушириш учун ҳозирлик кўрилмоқда\n12:35, 08.10.2019 661 0 Жамият\n“Тахиатош” иссиқлик электр станциясида қуввати 230-280 МВт бўлган иккита буғ-газ ускунаси қурилиши давом этаётир.\n“Tahiyatosh IES” АЖ “Иссиқлик электр тармоқлари” АЖ таркибига киради. Қуввати 28 МВт бўлган ТЭС қурилиши 1961 йилда амалга оширилган. 210 МВт бўлган сўнгги олтинчи навбатининг қурилиши 1990 йилда якунланган. Ҳозирги пайтда техник ва маънавий эскирган ускуналар фойдаланишдан чиқарилган ва демонтаж қилинган.\n2015-2017 йилларда Президентимизнинг қарорига асосан “Тахиатош” ИЭСда қуввати 230-280 МВт га тенг иккита буғ-газ ускунасининг қурилиши бошланди. Лойиҳанинг амалга оширилиши муддати 2015-2021 йиллар деб белгиланган.\nЛойиҳа ўз ичига иккита буғ-газ трубиналари (БГТ) қурилиши, эски ва самарасиз энергоблокларни фойдаланишдан чиқариш, энергия самарадорлигини ошириш ҳамда Қорақалпоғистон Республикаси ва Хоразм вилоятида электр узатиш ҳажмини оширишни қамраб олади.\n“Тахиатош” ИЭС Қорақалпоғистон Республикаси ва Хоразм вилоятида асосий электр манбаи ҳисобланади. 2012 йилда ушбу ҳудудларда энг юқори юклама 466 Мегаватт (МВт) бўлгани ҳолда электр энергияси истеъмоли 2 293 млн. кВт/с ни ташкил этган. 2020 йилга келиб, энг юқори юкламаси 620 МВт бўлгани ҳолда электр энергияси истеъмоли 3 620 млн. кВт/с дан ортиши кутилмоқда.\nЭнергия самарали блокларни қуришга бундай ёндашув ва айни пайтда эски, кам самарали қурилмаларнинг чиқарилишини модернизациялаш бўйича биринчи интеграцияланган модель бўлади. Энергетика секторини реструктуризация қилишга йўл очиб беради.\nЛойиҳанинг умумий қиймати 678,2 миллион долларни ташкил этади, шу жумладан Осиё Тараққиёт банкининг қарз маблағлари 300 миллион долларни, Ўзбекистон Тикланиш ва тараққиёт жамғармаси кредит маблағлари 230,7 миллион долларни, ўз маблағлари 27,3 миллион долларни, Ўзбекистон Республикаси Ҳукумати улуши (берилган солиқ ва божхона имтиёзлари шаклида) 120,2 миллион долларни ташкил қилади.\nҚуввати 230-280 МВт га тенг иккита буғ-газ қурилмаси ишга туширилгач, станциянинг ўрнатилган қуввати 730 МВтдан 1003 МВтга, йиллик энергия ишлаб чиқариш қуввати 3,0 млрд кВт/с дан 4 млрд кВт/с га ошади. Йилига 488,6 миллион метр куб табиий газ тежалади. ИЭС томонидан атмосферага чиқиндилар чиқарилиши 3,2 баравар камаяди.\nҚурилиш-монтаж ишларини амалга ошириш учун бош пудратчилар билан “Ўзбекэнерго” АЖ ҳамда Жанубий Кореянинг “Hyundai Engineering Co.Ltd” ва “Hyundai Engineering & Construction Co. Ltd” консорциумлари ўртасида тайёр ҳолда топшириш шарти билан шартнома имзоланган.\nЛойиҳа доирасида амалга оширилаётган ишларга 637 нафар хорижий мутахассислар, 1372 нафар маҳаллий фуқаролар жалб қилинган.\n“Тахиатош” ИЭСда биринчи буғ-газ ускунаси жорий йил ноябрда, худди шундай қувватга эга иккинчи ускуна кейинги йил январда ишга туширилиши режалаштирилган.\nМ.ҲАБИБУЛЛАЕВ (сурат), ЎзА


Яна ИШИД, Европага нима бўлди? - BBC News O'zbek\nЯна ИШИД, Европага нима бўлди?\nАнглиянинг Манчестеридаги ҳужумга ҳам масъулиятни Яқин Шарқдаги ИШИД гуруҳи ўз зиммасига олиб чиқди.\nГуруҳнинг бу хусусдаги баёнотида айтилишича, 20 дан ортиқ инсоннинг умрига зомин бўлган, яна ўнлабини яралаган ҳужумни ўз тарафдорларидан бири амалга оширган.\nТаҳлилчи билан суҳбатимиз тафсилотлари видеолавҳамизда.\nЖорий паллада британ полицияси ҳужумнинг бир шахс томонидан уюштирилгани, унинг ўзи ҳаракатга келтирган портловчи ускуна билан бирга портлаб кетганини гумон қилмоқда.\nБундан аввал Ницца, Берлин, Истанбул, Лондон ва Стокгольм ҳам "террорчилик" амалларига саҳна бўлган.\nУлардан аксариятига масъулиятни Яқин Шарқдаги ИШИД гуруҳи ўз зиммасига олиб чиққанди.\nШундай экан, буларнинг барчаси нималарга далолат қилади? Европа бугун ИШИД таҳдидига қанчалик тайёр?\nБи-би-си Ўзбек Хизмати худди шундай саволлар билан Лондондан Мудофаа масалалари бўйича халқаро таҳлилчи Пол Рожерсга мурожаат қилди:\nПол Рожерс: Европа ИШИД таҳдидига қарши қўлидан келганча тайёр. Аммо ИШИД, ўз таъбирича, урушини олисдаги душманининг "уйига" элтиш аҳдида қатъий. Бунга 2014 йилда халқаро ҳарбий коалиция бошлаган шиддатли ҳаво ҳужумлари сабаб. Шу боис ҳам қарийб уч йилдан буён ИШИД худди шунинг пайига тушиб қолган.\nБи-би-си: ИШИД ўз ҳужумлари билан нима демоқчи, нимага эришмоқчи?\nПол Рожерс: Бу каби ҳужумлари билан ИШИД, менимча, уч мақсадни кўзлаган. Биринчидан, ўзини ҳануз қудратли, деб кўрсатмоқчи. Иккинчидан, АҚШ, Британия ва Франция томонидан уюштирилаётган ҳаво ҳужумлари учун қасос олмоқчи. Чунки, айрим ҳисоб-китобларга кўра, бу ҳужумларда гуруҳ аллақачон 50 мингга яқин одамини бой берган. Учинчидан, улар ўз ҳужумлари билан, дейлик, Франция ва Британиядаги жамоалар орасига рахна солмоқчи. Исломофобия туйғусини кучайтирмоқчи. Чунки бу, уларнинг наздларида, жамиятнинг янада парчаланишига олиб келади. Натижада, ўзларининг сафларига қўшилишга тайёр норози, ғазабнок ёшлар қатлами вужудга келади.\nБи-би-си: Шундай экан, бу каби таҳдид қаршисида Европанинг қўлидан нима келади? Нима қилмоқ керак бўлади?\nПол Рожерс: Худди шу боис ҳам, бу каби таҳдид остида қолаётган мамлакатлар бир ёқадан бош чиқариб, жамоаларнинг имкон қадар баҳамжиҳатликларини таъминлаш йўлида иш олиб боришлари керак. Бошқа томондан, халқаро хавфсизлик, ИШИД ва "ал-Қоида"га ўхшаш жангари гуруҳлар билан боғлиқ бутунбошли муаммога ёндашув қайта кўриб чиқилиши керак, назаримда. Чунки шу пайтгача қўллаб келинган чоралар иш бермаяпти. Биз бу каби гуруҳларнинг қандай қилиб дастакка эга бўлишаётгани тагига етишимиз керак. Бу осон иш бўлмайди. Аммо бу қилиниши шарт бўлган ишдир.